**ТРОШКОВИ ЗА ЗАШТИТУ ЖИВОТНЕ СРЕДИНЕ**

*Заштита животне средине* обухвата активности које су директно усмерене на спречавање, смањење и уклањање загађења или било које друге деградације животне средине услед процеса производње или употребе добара и услуга. Заштита животне средине је важан део одрживог развоја. Државна управа и локалне самоуправе, правна лица која се баве индустријом или другим пословним активностима, правна лица која пружају услуге заштите животне средине и домаћинства имају специфичну улогу у свеукупном настојању да минимизирају негативне последице људских активности на животну средину.

***Tрошкови за заштиту животне средине*** представљају збир инвестиција и текућих издатака за предузимање активности повезаних са заштитом животне средине.

Подаци о инвестицијама за заштиту животне средине, текућим издацима и приходима од активности повезаних са заштитом животне средине прикупљају се истраживањем „Годишњи извештај о инвестицијама у основнe фондове“, у којем се посебна табела односи на трошкове за заштиту животне средине.

Обухват истраживања је потпун за велика и средња правна лица. Подаци се прикупљају путем узорка за мала и микро правна лица, као и за предузетнике који имају обавезу подношења годишњег финансијског извештаја.

Подаци се прикупљају за различите области заштите животне средине, у складу са европском класификацијом активности заштите животне средине *(Classification of Environmental Protection Activities and Expenditure*, CEPA 2000):

* *Заштита ваздуха* – уклањање или смањивање гасовитих или чврстих материја из отпадних гасова у ваздуху (уређаји за пречишћавање отпадних гасова, контрола квалитета ваздуха, адаптирање пећи ради употребе горива са нижим фактором емисије итд.);
* *Управљање отпадним водама* – спречавање или смањивање загађивања и загревања отпадних вода и изградња канализационе мреже за отпадне воде у кругу пословног субјекта (уређаји за пречишћавање отпадних вода, опрема за превоз активног муља, уређаји за контролу квалитета итд.);
* *Управљање отпадом* – прикупљање (канте за смеће, контејнери), превоз (возила за прикупљање и превоз), обрада (мешање, згушњавање, уситњавање, неутрализација, пресовање, сушење, спаљивање и др.), одлагање (депоније) и складиштење отпада;
* *Заштита и санација земљишта, подземних и површинских вода* – деконтаминација загађеног земљишта и пречишћавање вода;
* *Заштита од буке и вибрација* – прилагођавање уређаја ради заштите од буке и вибрација и грађевинске и техничке мере за смањивање буке и вибрација (облоге, прозори, зидови, насипи и др.);
* *Заштита природе* – заштита од ерозије и поплава, заштита законом заштићених биљних и животињских врста итд.;
* *Остале активности у вези са заштитом животне средине* – истраживање и развој, заштита од радијације, образовање, информисање, као и остале активности које нису сврстане у друге области.

***Инвестиције за заштиту животне средине*** обухватају улагања која се односе на активности заштите животне средине (методе, технологије, процесе, опрему и њихове делове и сл.), у циљу сакупљања, третмана, праћења и контроле, смањења, спречавања или уклањања загађења или било које друге деградације животне средине која произлази из пословања. Инвестиције за заштиту животне средине деле се на:

* *Инвестиције на крају производног процеса* („end-of-pipe“ инвестиције) – инвестиције у нове методе, технологије и/или опрему за сакупљање и уклањање загађења након његовог настанка, за обраду и одлагање штетних материја и за праћење и мерење нивоа загађења (Инвестиције у филтере за пречишћавање ваздуха, уређаје за пречишћавање отпадних вода, сакупљање и обраду отпада итд.).
* *Инвестиције у превенцију загађења у току производног процеса* (инвестиције у интегрисане технологије) – инвестиције у нове методе или прилагођавање постојећих метода, технологија и/или опреме за спречавање или смањење количине загађења насталог у току производног процеса (Замена постојећих сировина чистијим, коришћење отпада у производном процесу, набавка опреме и алата који помажу да се смање бука и вибрације итд.).

***Текући издаци за заштиту животне средине*** обухватају трошкове радне снаге, издатке за функционисање и одржавање опреме за заштиту животне средине и плаћања трећим лицима за услуге за заштиту животне средине, у циљу спречавања, смањења, третмана или уклањања загађења или било које друге деградације животне средине која произлази из активности пословања. Текући издаци за заштиту животне средине деле се на:

* *Текућe издатке настале у извештајној јединици* (интерни текући издаци) – функционисање и одржавање опреме за заштиту животне средине (издаци за материјал и енергију), трошкови радне снаге (само запослених на заштити животне средине) и други интерни текући издаци (образовање, информисање, административни послови у вези са заштитом животне средине итд.).
* *Текући издаци плаћени трећим лицима у вези са заштитом животне средине* (екстерни текући издаци) – плаћања трећим лицима (државне институције, јавна предузећа и специјализовани произвођачи) за услуге заштите животне средине – услуге за прикупљање отпада, пречишћавање отпадних вода, надзор од стране надлежних институција и издаци за деконтаминацију земљишта итд. Искључена су плаћања еколошких такси и казни.

Из текућих издатака за заштиту животне средине искључени су издаци за здравствену заштиту и сигурност на раду.

Поред података о трошковима прикупљају се и подаци о приходима за заштиту животне средине.

***Приходи од активности повезаних са заштитом животне средине*** деле се на:

* *Приходе од накнада за пружање услуга заштите животне средине* – приход од пружања услуга за прикупљање отпада, пречишћавање отпадних вода, деконтаминацију земљишта итд.
* *Приходе од продаје нуспроизвода, као резултата активности које се односе на заштиту животне средине* – приход од продаје електричне енергије настале у процесу отплињавања на депонији, приходи од продаје отпада који се користи као секундарна сировина – рециклирање отпада итд.
* *Приходи од интерне употребе нуспроизвода*, *као резултата активности које се односе на заштиту животне средине* (процењене уштеде због интерне употребе нуспроизвода) – вредност отпада који се користи, у извештајној јединици, као секундарна сировина итд.

Поред истраживања „Годишњи извештај о инвестицијама у основнe фондове“ за обрачун трошкова за заштиту животне средине користе се и други извори података – подаци националних рачуна, подаци из финансијских извештаја, резултати истраживања „Структуре расхода и прихода пословања правних лица и предузетника“, подаци о броју запослених и подаци истраживања „Годишњи извештај о истраживању и развоју“.

Током последњих година праћење утицаја разних елемената на животну средину има све већи значај. У складу са тим, као и због хармонизације са међународним захтевима и стандардима из ове области, извршена је ревизијa објављених података о трошковима за заштиту животне средине за период од 2006. до 2012. године. Знатно су побољшани и проширени извори података и обухват, што је утицало на повећање квалитета објављених података.